晦菴亭
作者：程鳴鳳
朝代：宋

paragraphs: 古來何物支乾坤，除四書外旁無門。
晦翁乘風遊混淪，天宇掃掃浮雲昏。
周程扶起周孔尊，隻手閘斷狂瀾奔。
當時正氣橫八垠，猶爾不免遭群喧。
曾幾何日班廷鴛，曉夢有栩枌榆村。
翁已仙去誰招魂，有亭渠渠波沄沄。
風烟苔徑新屐痕，滕侯肯堂之弟昆。
溪山荏苒更寒暄，空餘碧樹吟霜猿。
人間興廢誰能論，桑田可變海可翻。
翁之所恃無有焉，斯文不死道常存。